kardosdrur/scandi-wiki huggingface dataset:
Det islandske køkken

Det islandske køkken omfatter både traditionelle retter og nyere retter baseret på traditionelle råvarer, som tilsammen udgør islandsk madkultur. Vigtige råvarer er lam, mælk, skaldyr og fisk, sidstnævnte især begrundet i de mange beboelser nær havet. Populære retter på Island er blandt andet tørret kød, røget lam, gravad fisk og blodbudding. Den afbildede buffet (Þorramatur) bliver traditionelt serveret under festligholdelsen af vintersolhverv, (Þorrablót), og indeholder et udvalg af kød- og fiskeprodukter, lagret på traditionel vis, serveret med mørkt rugbrød og brennivín, (en islandsk akvavit). Smagen er stærkt præget af de anvendte konserveringsmidler: syltning, saltning, tørring og røgning

Moderne islandske kokke lægger normalt vægt på de tilgængelige produkters kvalitet frem for traditionerne. Derfor har mange restauranter på Island specialiseret sig i "alt godt fra havet", og i den årlige kokkekonkurrence Mat og Moro (arrangeret siden 2004), kappes kokkene om at tilberede nye retter med ferske ingredienser fra Island. Kendetegnende er kvaliteten på lammekødet og de maritime retter. Andre lokale ingredienser som har en naturlig plads hos islandske kokke er svømmefugle (både kødet og æggene), laks og ørred, blåbær, rabarber, vildtimian, løvstikke og tørrede alger.

Da animalske produkter dominerer det islandske køkken er det næsten umuligt at leve som vegetar på Island uden at anvende dyrere, importerede varer. Den almindelige smag, især bandt de yngre generationer, har alligevel nærmet sig den europæiske norm, og både produktionen og brugen af grøntsager er øget voldsomt de seneste årtier. Der produceredes næsten 30 000 ton i år 2007. I denne sammenhæng er det en fördel, at det kølige klima går ukrudtsbekæmpelse unødvendig. Grøntsagerne må om foråret udvikles i drivhus og kan siden plantes ud.

Eksterne links 
 Islandsk mad, opskrifter og madkultur .
 

 islandske køkken, Det
Hans Pedersen (fodboldspiller)

Hans Pedersen, (24. marts 1914 i København- 28. januar 1986 Østerbro) var en dansk fodboldspiller (målmand).

Hans Pedersen var en stor målmand på omkring 190 cm, som kom til B.93 fra ØB som juniorspiller. Han debuterede i 1932, men havde svært at etablere sig på eftersom han konkurrere med landets bedste målmand Svend Jensen om posten. Hans Pedersen var klubbens første valg på målmandsposten 1940-1943 derefter overtog Ove Jensen, der ligesom Svend Jensen også blev landsholdsmålmand posten og Hans Pedersen spillede derefter kun nogle få kampe på 1. holdet inden den sidste af sine 78 kampe kamp i 1952, dagen før han fyldte 38 år.

Hans Pedersen blev KBU-pokalvinder i 1941. I finalen blev KB besejret med 1-0. Året efter blev han også Danmarksmester. I DM-finalen 1942 blev AB besejret med 3-2.

Eksterne henvisninger 
 B93s spillerprofiler

Fodboldspillere fra B.93
Fodboldspillere fra Østerbros Boldklub
Fodboldspillere fra Danmark
Personer fra København
Mand bider hund

Mand bider hund (fransk: C'est arrivé près de chez vous, overs. det skete i dit nabolag) er en belgisk mørk komedie fra 1992, der er lavet som en mockumentary over kriminalitet. Filmen har Benoît Poelvoorde i hovedrollen.

I filmen følger et filmhold en seriemorder og dokumenterer hans horrible forbrydelser til en dokumentarfilm, de er ved at producere. Selv om de fra starten blot er uengagerede observatører, bliver de efterhånden fanget af den tiltagende kaotiske og nihilistiske vold. Filmen modtog en André Cavens Award for Bedste Belgiske Film af Belgian Syndicate of Cinema Critics (UCC). Siden udgivelse er filmen blevet en international kultfilm.

Referencer

Eksterne henvisninger 
 

Film fra Belgien
Film fra 1992
Kultfilm
Fransksprogede film
Federico Franco

Federico Franco (Født 24. juli 1962) er en Paraguayansk politiker, der siden 22. juni 2012 har været Paraguays præsident. Som medlem af Autentisk Liberalt Parti blev han valgt som vicepræsident under præsidentvalget i 2008, hvor han stillede op sammen med Fernando Lugo. Han tiltrådte posten i august 2008. Efter Fernando Lugo blev afsat som følge af en rigsret, overtog Franco præsidentposten. og fortsætter på posten indtil 15. august 2013.

Franco er uddannet kirurg.

Referencer 

Paraguays præsidenter
Politikere fra Paraguay
Kirurger
Otto Pérez Molina

Otto Pérez Molina (Født 1. december 1950) er en Guatemalansk politiker, der mellem 14. januar 2012 og 3. september 2015 var Guatemalas præsident. Han er uddannet officer ved School of the Americas og har graden brigadegeneral. Før han gik ind i politik for partiet Partido Patriota var han chef for militærets efterretningstjeneste.

Den 2. september 2015 blev Molina anklaget for korruption og havde fået fjernet hans immunitet af kongressen en dag tidligere. Han blev arresteret den 3. september 2015.

Referencer

Eksterne henvisninger 

 «Profile: Guatemala president-elect Otto Perez Molina», BBC News (engelsk)

Guatemalas præsidenter
Politikere fra Guatemala
Macky Sall

Macky Sall (født 11. december 1961 i Fatick, Senegal) er en senegalesisk politiker, der siden 2. april 2012 har været Senegals fjerde Præsident.

Sall var Senegals premierminister fra 2004 til 2007, præsident for Senegals nationalforsamling fra 2007 til 2008 og borgmester af Fatick fra 2002 til 2008 og igen fra 2009 til 2012. Ved præsidentvalget i Senegal i 2012 blev han valgt til præsident og besejrede dermed den siddende præsident Abdoulaye Wade.

Sall er leder af partiet Alliance pour la république.

Referencer

Eksterne henvisninger 

Senegals præsidenter
Politikere fra Senegal
Nuværende statsoverhoveder
Tzolk'in

Tzolk'in er det navn, som forskere har givet til den 260-dages kalender, som stammer fra den præcolumbianske mayakultur i Mellemamerika. Tzolk'in bruges stadig af visse mayastammer i højlandet i Guatemala.

Tzolk'in-kalenderen bruger en tyvedages cyklus af navngivne dage, som kombineres med en anden cyklus på tretten, hvilket giver 260 unikke dage. Der er tyve individuelt navngivne dage som vist i tabellen herunder.

Noter 

Ugedage
Mayacivilisationen
Larabanga-moskeen

Larabanga-moskeen er en en moske af den såkaldt sudanesiske type i landsbyen Larabanga i Ghana. Moskeens alder er ukendt.

Moskeen kom i 2002 på en liste over truede monumenter som følge af skader, der far opstået efter en uheldig restaurering i 1970'erne. Desuden var en af minareterne kollapset efter en storm i 2000. Finansselskabet American Express har derpå doneret $50.000 til ny restaurering baseret på lokal arbejdskraft og traditionelle håndværkertraditioner.

Moskeer
Ghana
Sjællandsgade (København)

Sjællandsgade er en gade på Nørrebro i København, der går fra Nørrebrogade i sydvest til Tagensvej i nordøst. Et kort stykke af gaden mellem Prinsesse Charlottes Gade og Stevnsgade er lukket for trafik og kaldes også for Guldberg Byplads. Pladsen er omgivet af den ene af de to afdelinger af Guldberg Skole (tidligere Sjællandsgades Skole), Simeons Kirke og Sjællandsgade Bad.

Historie 

Gaden blev oprindeligt kaldt for Thranesvej efter grosserer L.E. Thrane, der ejede nogle grunde på stedet. Navnet blev ændret til Sjællandsgade i 1885. Dengang var det kun en kort gade, der forbandt Nørrebrogade med Prinsesse Charlottes Gade. I 1899 udformede stadsingeniør Charles Ambt imidlertid en generalplan for området øst for Prinsesse Charlottes Gade, hvorefter Sjællandsgade blev forlænget til Tagensvej i etaper. Det er formentlig Sjællandsgade, der har givet anledning til, at en række andre gader i kvarteret er opkaldt efter primært sjællandske lokaliteter.

Bygninger 
Sjællandsgade Skoles hovedbygning og gymnastiksal blev opført i 1887 efter tegninger af Hans Jørgen Holm. En nyere tilbygning tegnet af stadsarkitekt Hans Wright blev opført i 1921. Skolen blev fusioneret med Stevnsgade Skole til Guldberg Skole i 2006.

Simeons Kirke i nr. 12B er en dansk folkekirke. Den blev opført i 1914 med Johannes Magdahl Nielsen som arkitekt.

Sjællandsgade Bad i nr. 12A er en badeanstalt, der er tilbygget kirken. Den er opført i barokstil efter tegninger af Hans Wright. Den åbnede i 1917 som en af flere nye offentlige badeanstalter i byen. De andre lukkede dog, da private badeværelser blev almindelige senere i århundredet. Sjællandsgade Bad lukkede i 2010, men der blev efterfølgende stiftet en forening med henblik på at få den genåbnet, hvilket lykkedes i 2013. Som en del af arbejdet med genåbningen fik man også Kulturarvsstyrelsen til at frede badeanstaltens bygninger i 2012.

Stykket fra Guldbergsgade til Tagensvej ligger langs med den nordvestlige del af De Gamles By. Københavns Kommunes Sundheds- og Omsorgsforvaltningen ligger i nr. 40. Foran forvaltningen står granitskulpturen Guldskat, der blev udført af Ejgil Westergaard og opsat på stedet i 1990. Skulpturen er inspireret af H.C. Andersens eventyr af samme navn.

Bygningerne på den anden side af gaden er hovedsageligt etageejendomme fra 1920'erne. Nr. 9-13 blev opført for AAB i 1917-1918 efter tegninger af Johannes Strøm Tejsen. Nr. 15 blev opført i 1918-1919 efter tegninger af Christian Mandrup-Poulsen. Nr. 17-21 blev opført i 1921 efter tegninger af Einar Ambt og Axel Preisler.

Referencer

Eksterne henvisninger 

Gader på Nørrebro
Bademester

Bademester, som er en stilligsbetegnelse på en  person, der blandt andet arbejder i svømmehaller, badeanstalter, badelande, idrætscentre og på hoteller.

Opgaver 
Bademesteren holder opsyn med bassinerne og hjælper de besøgende samt udfører livredning og førstehjælp. 

De styrer de tekniske anlæg, kontrollerer badevandets kvalitet, og sørger for, at omgivelserne er rene.
 
Mens badeassistenter udfører praktisk arbejde, er bademesteren ansvarlig for den daglige drift af anlæggene.

Uddannelse 
Der er ikke krav om nogen egentlig uddannelse på området.

Medarbejderne kan kvalificere sig via en række relevante AMU-uddannelser.

Ekstern henvisning 
FOA – Bademestre og badeassistenter

Stillingsbetegnelser
Badeanlæg
KulturPerler

KulturPerler – kulturperler.kb.dk – var en nationalbibliografisk tjeneste og portal over den digitaliserede kulturarv, idet den samlede, beskrev og linkede til digitaliserede ressourcer og samlinger i Danmark. 

Den blev lanceret af Det Kongelige Bibliotek i april 2009, udsprunget af det forberedende arbejde med Kulturministeriets rapport, Digitalisering af kulturarven , med det formål at give et overblik over digitaliseringssituationen i Danmark.

KulturPerler beskrev retrodigitaliserede samlinger, dvs. samlinger af fysiske materialer (arkivalier, bøger, tidsskrifter, håndskrifter, noder, billeder, kort, lyd- og filmmedier m.m.), som var blevet gjort tilgængelige på nettet. Digitale samlinger fra danske hjemmesider samt udenlandske med væsentligt dansk indhold blev optaget. Udgiverne var såvel offentlige institutioner som private foreninger eller personer.

Efter lanceringen var KulturPerler en interaktiv tjeneste baseret på indberetninger fra udgiverne. Samlingsbeskrivelser blev udarbejdet af Det Kongelige Bibliotek med afsæt i de modtagne oplysninger. Digitale samlinger med løbende tilvækst blev opdateret ca. hvert halve år, og det blev generelt tilstræbt, at alle samlingsbeskrivelser var opdaterede.

På KulturPerlers nyhedsside blev der årligt publiceret tre til seks nyhedsbreve. I tilknytning til nyhedssiden fandtes en liste over de 10 senest registrerede digitale samlinger i KulturPerler.

Eksterne henvisninger 
 KulturPerler. Den digitaliserede kulturarv
 Nyheder i KulturPerler 
 Nyeste 10 e-samlinger i KulturPerler 

Det Kongelige Bibliotek
Internetportaler fra Danmark
Det Kgl. Bibliotek
Damhus Tivoli

Damhus Tivoli var en forlystelsespark i forbindelse med Damhuskroen på Roskildevejen i Rødovre ved København tæt ved Damhussøen. Tivoliet var 14.000 kvadratmeter stort og ejedes af Tommy Wessman.

I starten af 1930'erne begyndte Rødovre at få besøg af Familien Stephansen's omrejsende tivoli. Hver sommer slog de sig ned i området omkring Damhussøen og i 1936 blev tivoliet fastboende. 

Børnekarrusellen kom til fra Dyrehavsbakken og er fra 1864. 

I 1990'erne lukkede brevduebanen i Damhus Tivoli. Tivoliet lukkede i 2013 og blev revet ned i 2016.

Eksterne henvisninger

Nedlagte forlystelsesparker i Danmark
Rødovre
Borough

Borough er en subnational enhed i flere lande. I princippet betyder begrebet borough et selvstyrende Township (bystyre). Til trods for dette varierer den praktiske betydning af begrebet bredt.

Ordet borough stammer fra de germanske sprog *burg, betyder fort: Samme betydning har bury (England), burgh (Skotland), Burg (Tyskland), borg (Skandinavien), burcht (Holland) og lånt fra de germanske sprog tilstede i indoeuropæiske sprog som borgo (italiensk), bourg (fransk) og burgo (spansk og portugisisk). Forekomsten af disse ord ses i endelser på stednavne som (for eksempel Canterbury, Strasbourg, Luxembourg, Edinburgh, Hamborg, Göteborg) og indikerer, at de engang var befæstede bebyggelser.

I Middelalderen var boroughs i England bebyggelser, som havde fået tildelt en grad af selvstyre; burghs var tilsvarende i Skotland. I Englands middelalder havde boroughs også rettigheder til at vælge medlemmer af Englands Parlament. Brugen af ordet borough stammer sandsynligvis fra Alfred den Stores burghalsystem. Alfred opbyggede et system af stærke forsvarsværker (Burhs) og for at fastholde besiddelsen over disse bebyggelser gav han dem en grad af selvstyre. Efter den normanniske erobring af England, hvor bestemte byer fik selvstyre, så det ud til, at konceptet med burh/borough blev benyttet igen som betegnelse for byer med selvstyre.

Konceptet med borough har været benyttet gentagne gange (og ofte på forskellig vis) i den engelsktalende verden. Ofte er a borough en enkelt by med sit eget bystyre. Til trods for dette er det i nogle byer en administrativ enhed underlagt byens styre (for eksempel i London, New York City, Montreal og Tokyo). I disse tilfælde vil boroughs normalt have enten begrænset magt tildelt fra bystyret eller slet ingen magt. På bestemte tidspunkter i historien har London ikke haft noget overordnet bystyre, og boroughs var londonernes hovedenhed i deres lokale styre. I Tokyo kendes borough som wards eller cities, og de udgør dele af et større bystyre. På dansk vil man kalde dem for bydistrikter, da de har mindre selvstyre end byer, til trods for at de kalder sig for byer. Andre steder såsom Alaska udgør borough en hel region; Alaskas største borough North Slope Borough er på størrelse med hele Storbritannien. I Australien kan borough udgøre en by og omkringliggende arealer, såsom Borough of Queenscliffe.

Boroughs som administrative enheder findes i Irland og Storbritannien, mere specifikt i England og Nordirland. Boroughs findes også i Canada i provinsen Quebec og tidligere i Ontario, i nogle delstater i USA, i Israel og tidligere i New Zealand.

 
Byer
Bent Brier

Bent Brier (26. februar 1923 i Brædstrup, Jylland – 17. december 2003) var en dansk højskoleforstander, jurist, modstandsmand og politiker.

Uddannelse og karriere 
Han var søn af realskolebestyrer Åge Brier (død 1951) og hustru Rigmor født Petersen (død 1951), blev student fra Aalborg Katedralskole 1941 og cand. jur. fra Københavns Universitet 1950. Under Besættelsen var Brier medlem af ledelsen for den illegale organisation Studenternes Efterretningstjeneste og af Danmarks Frihedsråds bladudvalg fra 1944 til 5. maj 1945.

Bent Brier var fængselslærer ved fængselsafdelingen ved Nørre Snede 1950-52; sekretær i Justitsministeriet, Direktoratet for Fængselsvæsenet 1952-54; undervisningsleder og souschef ved ungdomsfængslet Møgelkær 1954-58, vicefængselsinspektør sammesteds 1958-61 og inspektør for statsfængslet ved Nørre Snede 1961-67. Fra 1950 til 1967 deltog han i kurser og konferencer om kriminologiske problemer i Danmark, Sverige, England, Skotland og Østrig. Brier forfattede desuden artikler om kriminologiske problemer i fagpresse og aviser.

I 1967 skiftede Brier spor og blev forstander for Idrætshøjskolen i Sønderborg. Han var gæsteforelæser (voksenundervisning i Skandinavien) ved University of Liverpool, England i 1971.

EU-modstander 
Bent Brier var medgrundlægger af og fra begyndelsen i 1972 medlem af forretningsudvalget for Folkebevægelsen mod EF og af foreningen Frit Nordens styrelse fra 1971. Da Folkebevægelsen i 1993 blev sprængt og JuniBevægelsen dannet, fortsatte Bent Brier i Folkebevægelsen mod EU.

Op til folkeafstemningen i 1972 skrev Brier i Frit Nordens hvidbog afsnittet "Nej, jorden kan ikke beskyttes i EF" sammen med to andre sønderjyske jurister, amtskontorchef Jes Caspersen og politimester H.P. Christensen. Her redegjorde de tre jurister for de problemer, der ville være forbundet med at beskytte den danske jord i tilfælde af et EF-medlemskab, og pointerede, at de trufne foranstaltninger var utilstrækkelige. Muligvis fik disse indvendinger betydning for, at den danske sommerhuslov blev skrevet ind i Maastricht-traktaten. 

Bent Brier blev gift 4. februar 1954 med Ulla Thisted (født 19. marts 1930), datter af læge Axel Thisted (død 1951) og hustru Gerda født Windfeldt Hansen.

Kilder 

 Kraks Blå Bog 1974
 80-års-omtale i Notat 
 Nekrolog i Notat

Personer i Kraks Blå Bog (afdøde)
Jurister fra Danmark
Embedsmænd fra Danmark
Skolefolk fra Danmark
Medlemmer af Studenternes Efterretningstjeneste
Danskere i 1900-tallet
Politikere fra Folkebevægelsen mod EU
Personer fra Jylland
Debattører fra Danmark
Studenter fra Aalborg Katedralskole
Lokalsamfund

Et lokalsamfund udgør et fællesskab om at dele et miljø. I menneskers fællesskaber kan intentioner, tro, ressourcer, præferencer, behov, risici og en række andre vilkår være tilstede i fællesskabet og have indflydelse på lokalsamfundets identitet og sammenhængskraft.

Et lokalsamfund kan defineres som en gruppe mennesker, der lever på en fælles lokalitet.

Kilder 

Samfund
Arthur Rosenkampff

Arthur Henry Rosenkampff (3. november 1884 i New York – 6. november 1952) var en amerikansk gymnast som deltog i OL 1904 i St. Louis. 

Rosenkampff vandt en sølvmedalje i gymnastik under OL 1904 i St. Louis. Han var med på det amerikanske hold New York Turnverein som kom på en andenplads i holdkonkurrencen.

Eksterne henvisninger 
 Arthur Rosenkampff Biography and Olympic Results – Olympics at Sports-Reference.com  

Gymnaster fra USA
Personer fra New York
NK-klockan

NK-klockan (dansk: NK-uret) er et roterende neonskilt i Stockholm som findes på taget af varehuset NK, Hamngatan 18-20. Det blev monteret i 1939 på Telefontornet, blev taget ned i 1953 og fik senest 1954 sin nuværende plads.

Det roterende skilt, der måler syv meter i diameter viser NK's velkendte logo i grønne neonrør på den ene side og et ur i røde neonrør på den anden. En hel omdrejning tager 12 sekunder. Uret var, da det blev sat op, Europas største roterende skilt.

NK-klockan blev konstrueret og bygget i 1939 af Ingenjörsfirman Teknik ASEA med deltagelse af Ruben Morne. NK's logo er dog ældre end uret; det blev designet i 1902 af David Blomberg. Uret blev tændt første gang den 2. oktober 1939.

Oprindeligt sad NK-klockan på det 45 m høje Telefontornet, opført i 1887 ved Brunkebergstorg. Uret blev taget ned omkring 1953, da Telefontornet blev revet ned. Senest året efter blev uret monteret med logo på en ca. 25 m høj mast på NK's tag. Vindeltrappen i masten som leder op til uret blev designet af Hans Asplund. I 1983 blev uret taget ned pga. renovering; siden da har urskiven snurret og er blevet et velkendt indslag i Stockholms bybillede.

Det er bemærkelsesværdigt, at NK kort før jul 1924 tændte Sveriges første udendørs neonskilt (det første indendørs neonskilt havde Dagens Nyheter ved Stureplan sat op i begyndelsen af december 1924). NK's skilt blev hængt på bygningens facade mod Hamngatan og var ildrødt. Det siges at folk ringede til brandvæsenet når det røde skær blev reflekteret på de omkringliggende facader. Skilten kan ses over hele Kungsträdgården of Norrmalmstorg

Billeder

Kilder 

 
 Thomas Eriksson (1997). Neon: eldskrift i natten. Stockholm: Rabén Prisma.

Eksterne henvisninger 

Reklame
Ure
Barbula

Barbula er en slægt af mosser med omkring 200 arter, der er udbredt over hele verden. Violet Snohår (Barbula convoluta) og Alm. Skægtand (Barbula unguiculata) findes i Danmark.

I denne slægt består sporehusets peristom af 32 snoede, trådagtige tænder.

Kilder 
 Smith, A. J. E. The Moss Flora of Britain and Ireland, 2004, Cambridge University Press, 
 Mogensen, G.S. & Goldberg, I. Danske og latinske navne for mosser, der forekommer i Danmark, 2005. pdf-dokument

Mosslægter
Pottiaceae
Þorramatur

Þorramatur er et udvalg af traditionel islandsk mad, hovedsageligt kød- og fiskeprodukter, der er tilberedt på en traditionel måde, skåret i skiver eller bidder og serveres med rúgbrauð (rugbrød), smør og brændevin. 

Þorramatur spises under den gamle nordiske måned þorri (Thorri), i januar og februar, især under midvinterfesten Þorrablót som en hyldest til den gamle islandske kultur. Þorramatur er således mest forbundet med traditionen for at fejre Þorrablót og måltidet serveras oftest som en buffét. Under disse måneder kan man på mange islandske restauranter få serverad Þorramatur, ofte på træplader ("trog") sammen med rigelige mængder af brændevin. I købmandsforretninger kan man på samme tid finde plasticposer med et udvalg af islandske delikatesser.

Retter 
Þorramatur består af flere forskellige madretter, inklusiv:

 Kæstur hákarl, på dansk også kaldet surhaj, er gæret grønlandshaj eller brugde.
 Súrsaðir hrútspungar, fåretestikler, pressede til blokke, som koges og mælkesyres.
 Svið, svedne lammehoveder, som siden koges og iblandes mælkesyre.
 Sviðasulta, sylte lavet på svið, iblandet mælkesyre
 Lifrarpylsa, leverpølse, lavet på lever og fedt fra får blandet med rugmel og havre.
 Blóðmör (også kaldet slátur, som betyder slagtet), en type af blodpølse lavet på fåreblod og fedt blandet med rugmel og havre.
 Harðfiskur, tørfisk (ofte kuller, torsk eller havkat) serverad med smør.
 Rúgbrauð traditionelt islandsk rugbrød 
 Hangikjöt, røget lammekød, fårekølle eller -bov, spises sommetider råt.
 Lundabaggi, mælkesyret og presset fårekød.
 Selshreifar, mælkesyrede sælluffer

Mad fra Island
Central Suriname Naturreservat

Central Suriname Naturreservat blev skabt i 1998 og dækker et areal på ca. 16,000 kvadratkilometer af primært primært tropisk regnskov. Naturreservatet blev i år 2000 optaget på UNESCOs Verdensarvsliste.
 
Nogle af de mest fremtrædende træk i Central Suriname Nature Reserve er flere granitformationer som rejser sig højt over det omgivende regnskov. Andre attraktioner omfatter Julianatop (1.230 m), det højeste bjerg i Surinam,  Tafelberg (Table Mountain, 1026 meter), Van Stockum Mountain (360 m), Duivelsei (Djævlens æg), en klippe tilsyneladende balancerer på kanten af et bjerg.

Verdensarvsområder i Nord- og Sydamerika
Chick-fil-A

Chick-fil-A, er en amerikansk fastfood-kæde, etableret i 1946, med hoved-domicil i Atlanta-forstaden College Park, Georgia, USA .

Kæden har specialiseret sig i kyllinge-sandwiches.

Anno 2012 har Chick-fil-A 1.679 restauranter fordelt på 38 amerikanske stater.

Eksterne henvisninger 

 Chick-fil-A’s hjemmeside

Fastfoodrestaurantkæder fra USA
Etableret i 1946
Alfonso Gomez-Rejon

Alfonso Gomez-Rejon (undertiden Alfonso Gomez Rejon , Alfonso Gómez-Rejón eller Alfonso Gómez Rejón) er en amerikansk film-og tv-instruktør, skuespiller, og castningsrådgiver. Han begyndte sin karriere bag kulisserne og blev en fremtrædende assisterende instruktør for større film. Senere blev han den primære instruktør for tv-reklamer og episoder af tv-programmer. Hans arbejde som reklame-instruktør omfatter American Express, Chevrolet (Super Bowl XLV) og T-Mobile. Hans tv-programmer omfatter flere episoder af Glee.

Kilder

Eksterne links 
 

Filminstruktører fra USA
Tv-instruktører fra USA